L’Ajuntament de Carcaixent organitza tallers d’indumentària gratuïts per a la Fira Modernista
29 de abril de 2016

Carcaixent

Amb motiu de la celebració de la Fira Modernista el 10, 11 i 12 de juny, l’Ajuntament de Carcaixent ha organitzat una sèrie de tallers per a preparar el vestuari de l’època i animar tots els veïns i veïnes a participar activament dels actes previstos. Els tallers seran impartits pel carcaixentí Pascual Peris, qui esta setmana ha guanyat el Premi Max al millor disseny de vestuari, un  dels guardons més importants que s’hi donen a l’Estat espanyol en l’àmbit de les Arts Escèniques.

La inscripció als tallers és totalment gratuïta i es desenvoluparan en diverses sessions els dimarts i dijous del mes de maig, de 17 a 19 hores al CIM. El dimarts 3 i el dijous 5 es realitzaran dues sessions introductòries sobre “Com fer-se un trage d’època”, que es recolzaran amb tallers pràctics les setmanes següents. Cada taller tindrà una durada de dos sessions, tot i que l’assistència podrà ser flexible en funció de les necessitats. En la realització dels tallers col·laboraran usuàries del CIM i membres de l’Associació d’Ames de Casa Tyrius, que ajudaran en la part tècnica a l'hora de confeccionar el vestuari.

Natxo Escandell, regidor de Joventut - àrea des de la qual es coordina esta activitat-, ha animat tota la població a participar dels tallers i a vestir-se durant els actes de la Fira amb indumentària pròpia de principi de segle XX. “Volem que el poble s’involucre i faça este esdeveniment seu”. Natxo Escandell també ha agraït la implicació de les dos entitats col·laboradores, CIM i Tyrius, i ha destacat la voluntat d’implicar el màxim nombre de col·lectius i associacions locals en la Fira “per demostrar que Carcaixent és un poble viu i amb ganes”.

Entre els participants al taller hi haurà premi al millor vestit col·lectiu i individual que s’entregarà la nit de l’11 de juny durant els actes de la Fira Modernista. L’assistència al taller és gratuïta, i tot aquell que hi estiga interessat o vulga més informació pot posar-se en contacte amb el Centre d’Informació Juvenil de Carcaixent, cridant per telèfon al 962457625 en el mateix centre o per correu electrònic cijcarcaixent@ayto-carcaixent.es